Brüsszel, 29.11.2004

COM(2004) 765 végleges

Javaslat

A TANÁCS RENDELETE

a Kínai Népköztársaságból származó, 80 mm-t meghaladó átmérőjű darabos kőszénkoksz behozatalára a 2730/2000/ESZAK bizottsági határozattal kivetett dömpingellenes vám felfüggesztésének meghosszabbításáról

(előterjesztő: a Bizottság)

INDOKLÁS

1. 2000 decemberében a Kínai Népköztársaságból (a továbbiakban: KNK) származó, 80 mm-t meghaladó átmérőjű darabos kőszénkoksz (a továbbiakban: 80+ koksz) behozatalára tonnánként 32,6 euro dömpingellenes vámot vetettek ki.

2. A 2002 decemberében az alaprendelet 11. cikkének (3) bekezdése alapján kezdeményezett, a hatályos dömpingellenes intézkedések növelésére irányuló vizsgálatot követően a Tanács 2004 májusában úgy határozott, hogy megszünteti az időközi felülvizsgálatot, a Bizottság pedig úgy döntött, hogy az akkor uralkodó piaci helyzet fényében kilenc hónapra felfüggeszti a dömpingellenes vám alkalmazását.

3. A Bizottság a vám felfüggesztése óta folyamatosan figyelemmel kísérte az érintett termék piacának helyzetét. A vizsgálat azt mutatta, hogy bár a közösségi iparág termelése és a közösségi piacon történő értékesítése jelentősen nőtt, a kínai koksz nem állt rendelkezésre elegendő mennyiségben ahhoz, hogy eleget tegyen a felhasználók részéről jelentkező keresletnek, azaz a kőgyapotipar és az öntödék igényeinek. Ezen túlmenően a 80+ koksz ára jelentősen emelkedett, és a közösségi iparág részlegesen túljutott a káros dömping hatásain. A vizsgálat megállapításai alapján úgy ítélik, hogy a KNK-ból származó 80+ koksz behozatalai által a közösségi iparágnak okozott kár a jelenlegi körülmények között valószínűleg nem tudna megismétlődni. A fentiek fényében úgy találták, hogy a felfüggesztés ideiglenes intézkedésként továbbra is indokolt.

4. Azt javasolják, hogy a 80 mm-t meghaladó átmérőjű darabos kőszénkoksz behozatalára vonatkozó végleges dömpingellenes vám alkalmazásának felfüggesztése további egy évig, 2005. december 15-ig folytatódjon. Az említett időpontban a dömpingellenes vám hatálya lejár, kivéve, ha olyan, lejárat előtti felülvizsgálat iránti kérelmet nyújtanak be, amely elegendő bizonyítékot tartalmaz arra vonatkozóan, hogy az intézkedések lejárata valószínűsíthetően a dömping és a károkozás folytatódásához vagy visszatéréséhez vezetne.

Így tehát azt javasolják, hogy a Tanács fogadja el a csatolt rendeletjavaslatot, amelyet a Hivatalos Lapban legkésőbb 2004. december 18-ig közzé kell tenni.

Javaslat

A TANÁCS RENDELETE

a Kínai Népköztársaságból származó, 80 mm-t meghaladó átmérőjű darabos kőszénkoksz behozatalára a 2730/2000/ESZAK bizottsági határozattal kivetett dömpingellenes vám felfüggesztésének meghosszabbításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendeletre([1]) (a továbbiakban: az alaprendelet) és különösen annak 14. cikke (4) bekezdésére,

tekintettel a Bizottság által a tanácsadó bizottsággal folytatott konzultációt követően benyújtott javaslatra,

mivel:

A. AZ ELJÁRÁS

(1) A 2730/2000/ESZAK határozattal([2]) a Bizottság tonnánként 32,6 euro végleges dömpingellenes vámot vetett ki az ex 2704 00 19 KN-kód (2704 00 19 10 TARIC-kód) alá tartozó, a Kínai Népköztársaságból (a továbbiakban: KNK) származó, 80 mm-t meghaladó átmérőjű darabos kőszénkoksz (a továbbiakban: 80+ koksz) behozatalára.

(2) A 2004/264/EK határozattal([3]) (a továbbiakban: a határozat) a Bizottság 2004. március 20-tól kezdődő hatállyal kilenc hónapra felfüggesztette a végleges dömpingellenes vám alkalmazását.

B. A FELFÜGGESZTÉS MEGHOSSZABBÍTÁSÁNAK INDOKAI

(3) Az alaprendelet 14. cikkének (4) bekezdése rendelkezik a dömpingellenes intézkedések a Közösség érdekében történő felfüggesztésének lehetőségéről, azzal az indoklással, hogy a piaci viszonyok átmenetileg olyan mértékben megváltoztak, hogy a felfüggesztés eredményeképpen a kár valószínűleg nem folytatódna. A dömpingellenes intézkedéseket a Bizottság határozatával kilenc hónapra lehet felfüggeszteni. Az alaprendelet 14. cikkének (4) bekezdése előírja továbbá, hogy a felfüggesztés egy újabb, egy évet nem meghaladó időszakra meghosszabbítható, amennyiben a Tanács a Bizottság javaslata alapján így dönt.

(4) A végleges dömpingellenes vámnak a határozattal történt felfüggesztése után a Bizottság a határozat (15) preambulumbekezdésének megfelelően továbbra is figyelemmel kísérte a 80+ koksz piaci helyzetét. A KNK-ból érkező behozatalok elemzése mellett kérdőívet küldtek valamennyi érintett fél részére, amelyben adatokat kértek be a közösségi termelésről, a piaci értékesítések mennyiségéről és árairól, valamint a nyereségességről a 2003. év és 2004 első hat hónapja tekintetében.

(5) Mind a panaszos, mind a felhasználói iparágtól érkezett válasz. Négy közösségi termelő működött együtt: három az EU-15-ből (panaszos iparág), egy pedig Lengyelországból. A kőgyapotipar és az öntödék részéről további tizenkét vállalat képviseltette magát.

Behozatal a KNK-ból

(6) A KNK-ból a Közösségbe történő behozatal mennyiségét illetően azt állapították meg, hogy 2004 első hat hónapjában az érintett termék behozatalainak mennyisége 4%-kal csökkent 2003 azonos időszakához viszonyítva. A korábbi évek tapasztalatai alapján azonban úgy tűnik, hogy a behozatalok nagyobb részére rendszerint az év második felében kerül sor. Ha így állítjuk szembe a 2004. január és június közötti, illetve a 2003 utolsó hat hónapjára eső behozatalok mennyiségét, a csökkenés 11%-os.

(7) Az árak tekintetében a 80+ koksz átlagára 2004 első hat hónapjában 107%-kal emelkedett a 2003-as átlagárhoz viszonyítva. A tonnánkénti egységár 2003-ban átlagosan 124 euro volt, 2004 első hat hónapjában pedig 256 euro. Meg kell jegyezni, hogy 2004 első öt hónapjában az árak csak enyhén emelkedtek, 110 euróról 140 euróra, júniusban viszont 403 euróra szökött fel az ár.

Behozatal más országokból

(8) Az eredeti vizsgálat során a KNK fő versenytársa Lengyelország és a Cseh Köztársaság volt. Az Eurostat adatai alapján 2003-ban az ezen országokból érkező behozatal összesen 924 602 tonnát tett ki, szemben a KNK-ból érkező 318 005 tonnával. Ezek az országok most már a közösségi iparág részei, ezért az adataikat figyelembe vették.

A közösségi termelők helyzete

(9) A közösségi termelők (EU-15) termelése a 2003-as 442 397 tonnáról 2004-ben becslések szerint 543 920 tonnára, azaz 23%-kal emelkedett. Ugyanebben az időszakban az értékesítési volumen 35%-kal, az árak pedig 8%-kal nőttek. A közösségi iparág láthatóan kezdte kiheverni a korábbi kárt okozó helyzetet, amit az is mutat, hogy átlagos nyeresége 2003-ban 8,5%, 2004 júniusának végén pedig 12,4% volt.

(10) Az új EU-tagállamok tekintetében a 80+ koksz termelése főként Lengyelországban és a Cseh Köztársaságban összpontosul. A jelenlegi eljárásban egy lengyel termelő működött együtt. Az EU-25 együttműködő vállalatainak termelése 2003 és 2004 között 30%-kal nőtt. Ugyanakkor az értékesítési volumen 39%-kal, az értékesítési árak 12%-kal emelkedtek. Az EU-25 termelőinek átlagos nyeresége 2003-ban 13%, 2004-ban 19,1% volt.

A felhasználó iparág helyzete (kőgyapot- és öntödei iparág)

(11) A KNK-ból a felhasználói iparág által behozott 80+ koksz árai a 2003-as 143 euro/tonnáról 2004-ben (április–június) 255 euro/tonnára, azaz 78%-kal emelkedtek. Az említett felhasználók által megvásárolt kínai koksz mennyisége a 2003-as 158 730 tonnáról 2004-re 65 114 tonna becsült mennyiségre, azaz 59%-kal esett vissza.

(12) A felhasználók fenntartják azt az állításukat, miszerint a 80+ kokszból rendelkezésre álló kínálat a közösségi iparág termelésének és értékesítésének jelentős növekedése ellenére nem felel meg a közösségi piaci keresletnek. Emellett azt is állították, hogy a kínai 80+ koksz nem áll rendelkezésre elegendő mennyiségben, illetve ha mégis, akkor is csak igen magas árakon.

C. ÖSSZEFOGLALÁS

(13) A fentiekből kitűnik, hogy a piacon a helyzet ugyanaz, mint az intézkedések felfüggesztésének idején volt. Tekintettel a piaci körülmények ideiglenes változására és különösen az érintett termék kiugróan magas áraira, amely messze meghaladja az eredeti vizsgálatban megállapított, kárt okozó szintet, valamint a 80+ koksz kínálat hiányára, úgy ítélték, hogy a közösségi iparágnak a KNK-ból származó 80+ koksz behozatalai által okozott kár megismétlődése a jelenlegi körülmények között valószínűtlen, és a felfüggesztés meghosszabbítása a Közösség érdekeit szolgálja. Következésképpen a felfüggesztéshez előírt feltételek továbbra is teljesülnek.

(14) A fenti megállapítások figyelembevételével azt javasolják, hogy a 80 mm-t meghaladó átmérőjű darabos kőszénkoksz behozatalára vonatkozó dömpingellenes vám felfüggesztését az alaprendelet 14. cikkének (4) bekezdése alapján további egy évre hosszabbítsák meg.

(15) Meg kell jegyezni, hogy a meghosszabbított felfüggesztés lejáratának idejére a hatályban lévő dömpingellenes vám is lejár, kivéve, ha lejárat előtti felülvizsgálat iránti kérelmet nyújtanak be.

(16) Valamennyi érdekelt felet tájékoztatták azokról az alapvető tényekről és megfontolásokról, amelyek ehhez a következtetéshez elvezettek. Hivatkozva a kokszpiac erősen ingadozó jellegére, a közösségi iparág a dömpingellenes vám felfüggesztésének 9 hónapra korlátozódó hosszabbítását kérte. Ebben a tekintetben úgy ítélték, hogy a rövidebb időszak a jelenlegi összefüggésben nem volna helyénvaló, tekintve, hogy az alaprendelet 14. cikkének (4) bekezdése alapján az intézkedések egy konzultációt követően bármikor visszaállíthatók, ha a felfüggesztés indoka már nem áll fenn.

(17) A felfüggesztés időszaka alatt a Bizottság továbbra is figyelemmel kíséri a Közösségbe érkező 80+ koksz behozatalainak alakulását.

ELFOGADTA EZT A RENDELETET:

1. cikk

A 2730/2000/ESZAK bizottsági határozattal kivetett végleges dömpingellenes vám felfüggesztését 2005. december 15-ig meghosszabbítják.

2. cikk

Ez a rendelet az Európai Unió Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben,

a Tanács részéről

az elnök

[1] HL L 56., 1996.3.6., 1. o. A legutóbb a 461/2004/EK rendelettel (HL L 77., 2004.3.13., 12. o.) módosított rendelet.

[2] HL L 316., 2000.12.15., 30. o.

[3] HL L 81., 2004.3.19., 89. o.